钦定古今图书集成/明伦汇编/官常典/第370卷 > 后汉
## 钦定古今图书集成/明伦汇编/官常典/第370卷 > 后汉

后汉设“太常卿”，掌礼仪祭祀，太史博士、太祝、太宰、太
子乐令、庙令、陵园祠祀令皆属之。

按：《后汉书百官志》：“太常卿一人，中二千石。”

〈注〉卢植《礼注》曰：“如《大乐》正。”

本注曰：“掌礼仪祭祀。每祭祀，先奏其礼仪及行事，掌
赞天子。”

〈注〉《汉旧仪》曰：“赞飨一人，秩六百石，掌赞天子

每选试博士，奏其能否。大射、养老、大丧，皆奏其礼仪。
每月前晦，察行陵庙。”

〈注〉《汉官》曰：“员吏八十五人，其十二人四科，十五人佐，五人假佐，十三人百石，十五人骑吏，九人学事，十六人守学事。”臣昭曰：凡汉官所载列职人数，今悉以注，虽颇为繁，盖《周礼》列官，陈人役于前，以为民极，实观国制，此则宏模不可阙者也。

丞一人，比千石。

〈注〉卢植《礼注》曰：“如小乐正。”

本注曰：“掌凡行礼及祭祀小事，总署曹事。”其署曹掾
吏，随事为员，诸卿皆然。

〈注〉《汉旧仪》曰：“丞举庙中非法者。”

太史令一人，六百石。本注曰：“掌天时星历。凡岁将终，
奏新年历。凡国祭祀、丧、娶之事，掌奏良日及时节禁

日月星气，皆属太史。”

〈注〉《汉官仪》曰：“太史待诏三十七人，其六人，治历三人，龟卜三人，庐宅四人，日时三人，易筮二人，典禳九人，籍氏、许氏、典昌氏各三人，嘉法、请雨、解事各二人，医二人，灵台待诏四十二人，其十四人，候星，二人，候日，三人，候风，十二人，候气，三人，候晷景，七人，候锺律一人，舍人。”

博士祭酒一人，六百石。本仆射，中兴转为祭酒。博士
十四人，比六百石。本注曰：“《易》四，施、孟、梁丘京氏。《尚书》
三，欧阳、大、小夏侯氏。《诗》三，鲁、齐、韩氏；《礼》二，大、小戴氏；
《春秋》二公羊、严、颜氏。掌教弟子。国有疑事，掌承问对。”
本四百石。宣帝增秩。

〈注〉胡广曰：“官名、祭酒，皆一位之元长者也。古礼宾客得主人馔，则老者一人举酒以祭于地，旧说以为示有先。”《本纪》：“桓帝延熹二年，置秘书监。”

太祝令一人，六百石。本注曰：“凡国祭祀，掌读祝及迎
送神。”丞一人。本注曰：“掌祝小神事。”

〈注〉《汉旧仪》曰：“庙祭，太祝令主席酒。”《汉官》曰：“员吏四十一人，其二人百石，二人斗食，二十二人佐，二人学事，四人守学事，九人有秩百五十人，祝人宰二百四十二人，屠者六十人。”

太宰令一人，六百石。《本注》曰：“掌宰工鼎俎馔具之物。
凡国祭祀，掌陈馔具。”丞一人。

〈注〉《汉官》曰：“明堂，丞一人，二百石，员吏四十二人，其二人百石，二人斗食，二十三人，佐九人，有秩二人学事，四人守学事。宰二百四十二人，屠者七十三人，卫士一十五人。”

太子乐令一人，六百石。《本注》曰：“掌伎乐。凡国祭祀，掌
请奏乐，及大飨用乐，掌其陈序。”丞一人。

〈注〉《汉官》曰：员吏二十五人，其二人百石，一人斗食，七人佐，十人学事，四人守学事。乐人八，佾舞三百八十人。卢植《礼注》曰：“太子令如古大胥。《汉大乐律》：卑者之子，不得舞宗庙之酎。除吏二千石到六百石及关内侯到五大夫子，取适子高五尺已上、年十二到三十，颜色和、身体修治者，以为舞人。大乐丞如古小胥。”

高庙令一人，六百石。《本注》曰：“守庙，掌案行扫除。”无丞。

〈注〉《汉官》曰：“员吏四人，卫士一十五人。”

世祖庙令一人，六百石。《本注》曰：“如高庙。”

〈注〉《汉官》曰：“员吏六人，卫士二十人。”

先帝陵，每陵园令各一人，六百石。本注曰：“掌守陵园，
案行扫除。”丞及校长各一人。本注曰：“校长，主兵戎盗
贼事。”

〈注〉应劭《汉官名秩》曰：“丞皆选孝廉郎年少薄代者，迁补府长史、都官令、候司马。”

先帝陵，每陵食官令各一人，六百石。《本注》曰：“掌望晦
时节祭祀。”

〈注〉《汉官》曰：“每陵食监一人，秩六百石；监丞一人，三百石；中黄门八人，从官二人。”案：食监即是食官令号。

右属太常。本注曰：“有祠祀令一人，后转属少府。”有太
卜令，六百石，后省并太史。中兴以来，省。前凡十官。

〈注〉案前书十官者，太宰、均官、都水雍太祝，五畤各一尉也。《东观书》曰：“章帝又置祀令、丞，延光元年省。”

### 和帝永元十年秋九月庚戌复置廪牺官

按：《后汉书和帝本纪》云云。